CELEX: 32006D0884
Language: hr
Date: 2006-12-06 00:00:00
Title: 2006/884/EZ: Odluka Komisije od 6. prosinca 2006. o utvrđivanju položaja Zajednice u vezi Odluke Zajedničkog odbora, osnovanog na temelju Sporazuma između Europske zajednice i Sjedinjenih Američkih Država o uzajamnom priznavanju potvrda sukladnosti za pomorsku opremu, kojom se usvaja njegov poslovnik

11/Sv. 116
            
            
               HR
            
            
               Službeni list Europske unije
            
            
               119
            
         32006D0884
   
               L 341/39
            
            
               SLUŽBENI LIST EUROPSKE UNIJE
            
         ODLUKA KOMISIJE
   od 6. prosinca 2006.
   o utvrđivanju položaja Zajednice u vezi Odluke Zajedničkog odbora, osnovanog na temelju Sporazuma između Europske zajednice i Sjedinjenih Američkih Država o uzajamnom priznavanju potvrda sukladnosti za pomorsku opremu, kojom se usvaja njegov poslovnik
   (2006/884/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Odluku Vijeća 2004/425/EZ (1) od 21. travnja 2004. o sklapanju Sporazuma između Europske zajednice i Sjedinjenih Američkih Država u vezi uzajamnog priznavanja potvrda sukladnosti za pomorsku opremu (dalje u tekstu „Sporazum”), a posebno njegov članak 3. stavak 2.,
   budući da:
   
               (1)
            
            
               Komisija je, s ciljem usvajanja položaja Zajednice, savjetovala poseban odbor kojeg je odredilo Vijeće.
            
         
               (2)
            
            
               Članak 7. stavak 2. Sporazuma navodi da Zajednički odbor osnovan na temelju članka 7. Sporazuma utvrđuje vlastiti pravilnik,
            
         ODLUČILA JE:
   Jedini članak
   Položaj Zajednice, koji Europska zajednica treba usvojiti, o odluci Zajedničkog odbora osnovanog na temelju članka 7. Sporazuma između Europske zajednice i Sjedinjenih Američkih Država u vezi uzajamnog priznavanja potvrda sukladnosti za pomorsku opremu, a kojim se usvaja njegov poslovnik, temelji se na prijedlogu odluke Zajedničkog odbora priložene ovoj Odluci.
   
      Sastavljeno u Bruxellesu 6. prosinca 2006.
      
         
            Za Komisiju
         
         Peter MANDELSON
         
            Član Komisije
         
      
   
   
      (1)  SL L 150, 30.4.2004., str. 42.
   PRILOG
   „
         PRIJEDLOG
         ODLUKE br. …/… ZAJEDNIČKOG ODBORA OSNOVANOG NA TEMELJU SPORAZUMA IZMEĐU EUROPSKE ZAJEDNICE I SJEDINJENIH AMERIČKIH DRŽAVA
         o uzajamnom priznavanju potvrda sukladnosti za pomorsku opremu, a kojim se usvaja njegov poslovnik
         ZAJEDNIČKI ODBOR,
         uzimajući u obzir Sporazum između Europske zajednice i Sjedinjenih Američkih Država u vezi uzajamnog priznavanja potvrda sukladnosti za pomorsku opremu, a posebno njegov članak 7.,
         budući da se člankom 7. stavkom 2. Sporazuma predviđa da Zajednički odbor utvrdi svoj poslovnik,
         DONIO JE OVU ODLUKU:
         
                     1.
                  
                  
                     Ovime se usvaja poslovnik Zajedničkog odbora, kako je predviđeno Prilogom ovoj Odluci.
                  
               Ova je Odluka sastavljena u po dva primjerka i potpisuju je predstavnici Zajedničkoga odbora koji su, u smislu izmjene Sporazuma, ovlašteni postupati u ime stranaka. Ova Odluka proizvodi pravne učinke od dana posljednjeg potpisivanja Sporazuma.
         
            
               Potpisano u Washingtonu
               
                  U ime Sjedinjenih Američkih Država
               
            
            
               Potpisano u Bruxellesu
               
                  U ime Europske zajednice
               
            
         
      
      
         PRILOG
         
            PRAVILA POSTUPKA ZAJEDNIČKOG ODBORA OSNOVANOG TEMELJEM SPORAZUMA IZMEĐU EUROPSKE ZAJEDNICE I SJEDINJENIH AMERIČKIH DRŽAVA
         
         
            o uzajamnom priznavanju potvrda sukladnosti za pomorsku opremu
         
         Članak 1.
         Predsjedanje
         Zajedničkim odborom zajednički predsjedaju predstavnik Europske zajednice i predstavnik Sjedinjenih Država.
         Članak 2.
         Sastanci
         1.   Zajednički se odbor sastaje u redovitim vremenskim razmacima, najmanje jednom godišnje, u zajednički dogovoreno vrijeme. Ako jedna od stranaka smatra potrebnim održati dodatne sastanke, druga stranka ispunjava zahtjev za sastanak u najvećoj mogućoj mjeri.
         2.   Stranke se izmjenjuju kao domaćini sastanaka, osim ako su se drukčije dogovorile. Ako su stranke suglasne, sastanci se mogu održavati telekonferencijskim ili videokonferencijskim putem.
         3.   Supredsjedavajući sazivaju sastanke Zajedničkog odbora.
         4.   Supredsjedavajući utvrđuju datum sastanka i pravovremeno razmjenjuju dokumente potrebne kako bi se zajamčile odgovarajuće pripreme, po mogućnosti, tri tjedna prije sastanka.
         5.   Stranka koja je domaćin sastanka ili koja zahtijeva videokonferenciju ili telekonferenciju odgovorna je za logistiku.
         Članak 3.
         Delegacije
         Stranke obavješćuju jedna drugu o planiranom sastavu njihovih delegacija najkasnije tjedan dana prije održavanja sastanka.
         Članak 4.
         Dnevni red sastanaka
         1.   Supredsjedavajući sastavljaju privremeni dnevni red za svaki sastanak, najkasnije 14 dana prije održavanja sastanka. Privremeni dnevni red uključuje točke za koje je, najkasnije 14 dana prije održavanja sastanka, bilo koja stranka položila zahtjev za njihovim uključivanjem u dnevni red.
         2.   Svaka stranka može, u svakom trenutku prije početka sastanka, u privremeni dnevni red uvrstiti točke, ako je druga stranka s time sporazumna. Po mogućnosti jedna stranka podnosi drugoj stranki pisani zahtjev za uvrštavanje točaka u privremeni dnevni red. Takvi se zahtjevi ispunjavaju u mjeri u kojoj je to moguće.
         3.   Supredsjedavajući usvajaju konačni dnevni red na početku svakog sastanka. Točka koja nije na dnevnom redu može se u njega uvrstiti ako su stranke s tim suglasne, te se njoj prilagođavaju u mjeri u kojoj je to moguće.
         Članak 5.
         Zapisnici sastanaka
         1.   Supredsjedavajući stranke domaćin sastavlja, što je prije moguće, prijedlog zapisnika svakog sastanka.
         2.   U zapisniku se, u pravilu, za svaku točku dnevnog reda navodi:
         
                     (a)
                  
                  
                     dokumentacija podnesena Zajedničkom odboru;
                  
               
                     (b)
                  
                  
                     izjave za koje je stranka zahtijevala da budu upisane; i
                  
               
                     (c)
                  
                  
                     donesene odluke i usvojene zaključke o određenoj točki.
                  
               3.   U zapisniku su također navedeni pojedinci dotičnih delegacija koji sudjeluju na sastanku, kao i ministarstvo ili agencija koju svaki od njih predstavlja.
         4.   Supredsjedavajući odobravaju zapisnik.
         Članak 6.
         Odluke Zajedničkoga odbora
         1.   Zajednički odbor jednoglasno donosi odluke.
         2.   Zajednički odbor može donijeti odluke pisanim postupkom u vrijeme kada se ne održavaju formalni sastanci Zajedničkoga odbora.
         3.   Odluke Zajedničkoga odbora naslovljene su kao ‚Odluke’ te svaka ima serijski broj i opis njezinog predmeta. Datum od kojeg odluka proizvodi pravne učinke je također potrebno navesti. Odluke potpisuju predstavnici Zajedničkog odbora koji su ovlašteni postupati u ime stranaka. Odluke su sastavljene u po dva primjerka, s tim da je svaki primjerak jednako vjerodostojan.
         Članak 7.
         Savjetovanje stručnjaka
         Odbor može savjetovati stručnjake o određenim pitanjima, ako su stranke suglasne.
         Članak 8.
         Troškovi
         1.   Svaka je stranka odgovorna za troškove koji nastanu zbog njezinog sudjelovanja na sastancima Zajedničkog odbora, uključujući troškove za osoblje, putne troškove i dnevnice, kao i troškove poštanskih i telekomunikacijskih usluga.
         2.   Stranka domaćin u pravilu pokriva ostale troškove koji proizlaze iz organizacije sastanaka.
         Članak 9.
         Upravni postupci
         1.   Osim ako stranke odluče drukčije, sastanci Zajedničkoga odbora nisu otvoreni za javnost.
         2.   Zapisnici ili drugi dokumenti Zajedničkog odbora smatraju se informacijama koje se razmjenjuju na temelju članka 17. Sporazuma u svrhu očuvanja povjerljivosti.
         3.   Ako su supredsjedavajući suglasni, sudionici koji nisu službenici stranaka također mogu biti podložni članku 17. Sporazuma.
         4.   Stranke mogu organizirati otvorene sastanke ili na neki drugi način obavijestiti zainteresiranu javnost o rezultatima sastanaka Zajedničkog odbora.
      ”